钦定古今图书集成/方舆汇编/职方典/第1423卷 > 《风土记》谓其黑白分明
## 钦定古今图书集成/方舆汇编/职方典/第1423卷 > 《风土记》谓其黑白分明

瑞山岩　在东乡里大寨村。高十有馀丈，有四岩，曰高岩、下岩、癸水岩、大口岩。世乱，村民避居于此。

罗山岩　在乐山里布井村。有水深阔，乘筏渡之，由一黑迳秉烛行百步，有窍通巅，缘梯而上，坦平可居，且避寇焉。

月岩　在石面半山中，一岩虚圆如新月。走马坪　即沙亭县，废址在城东南十里许。鼓锣峡　在龙头矶下二里，石如鼓锣。

龙门峡　，在城东南百馀里府江中。一名“松林梅子。”　在东乡为恭城界。《桐木》　有堡、石梯。　在津平东乡界石级百步而上，双峰插天如笔，四望嶙峋。

陶李洞　在城东南九十里。唐太尉陶英与李太尉谪昭州，即居此。

乐川　源出冨川上乡，越恭城，至郡入漓。漓江　在城南，源出兴安海阳山，东南流，经灵川、临桂、阳朔，至县，合乐、荔二水，下苍梧，至广州府入于海。“《戈船》将军下漓水” ，即此。

湖塘江　在城西七里荔江口，合修荔诸水入于漓。

沙江　在东乡里。源出四十里山，西流入鲁溪，至榕津与诞山江合，下津平里，入乐州。

诞山江　在乐山里。源出诞山，北流至榕津，与沙江合。

府江　，即府治漓江。曰“府江” 者，别于左右二江也。两岸皆山，为滩三百六十。洛江、大桐、小桐、归化、思勤、思庇、马江，皆府江旁水，入于漓。

荔水　，源出修仁，过荔浦，至郡入漓。

乐川水　在府城西。源出道川，西入漓江。平溪　在城南三里，水流于昭潭。按《一统志》曰，平乐溪在府东二里，东流至昭潭合漓江。昭潭　在县城东一里。按《一统志》曰，昭冈潭在城东二里。考槃涧口下有十六滩。

考槃涧　在城东一里，源出龙岳峰。按《一统志》在府东二里，源出山谷，幽远深邃。

《考槃》涧口　一名迥龙津。万历中，副使翁万达勒东岸岩石云：“细鱼乃民食所关，不能绝断回龙津” ，改名放生潭。

虎埠滩　在津平里乐川之中。

滑石滩　在城北十里漓江下，界阳朔。

鳜鱼滩　在城西北滑石滩下。

更鼓滩　在城西五里荔浦江口，知县迎送上司止此。以上四滩，冬月水涸，贼得褰裳而渡，原有哨堡守焉。

韭菜滩　在城东五里昭潭之下。

三门滩　在韭菜滩下，有二石对峙水中，分流为三门。

龙池　在旧府学西，源出龙池，上有仙妃庙。涵清池　在儒林桥西，四时不涸。

养化池　在旧府学西

金沙池　在府治东南隅金沙井下塘背庵前是也。《唐诗》：“绳烂金沙井。” 即池上之井，近为僧填塞。

《清香池　》即“庆林池” ，在县治北。

木良塘　在城北嘉应庙前，俗呼周王塘。按《一统志》宋邹浩《得志轩记》“仙宫岭下有塘数十亩” ，即此。

龙溪塘　在乐山里。有洞壑，泉从石洞中涌出，泉汇一塘。塘深田高，不可以灌。

玉山泉　在龙门峡。石上刻有《治平三年沈绅书》。

金沙泉　：在府治东半山。其泉清冽，能苏瘴疠。一名“刘氏井。”

温汤泉　在马江里，从山下出，四时常温。“敬公井　” 在龙兴观。唐刺史敬超先浚。

鲁般井　在东山寺。按《一统志》：在考槃涧西。明解缙诗：“鲁巧何年浚凿成，银床深护土花青。下通海底双龙穴，上映天文列宿星。”

梅公井　在城隍庙前，宋梅挚浚。

感应井　在府城北。宋邹浩谪居昭州，以江水不可饮，汲于数里外。后所居岭下有泉涌出，因名曰感应泉。及将北归，数日前泉乃涸。旋有人至门，厉声呼曰：“侍郎归矣！” 求之不可见，翌日果拜命。杨时挽诗：“泉甘不出户，客至岂无神。” 指二事也。今嘉应庙侧有侍郎井，即此。

恭城县

凤凰山　：在城东二里。两峦开豁，中峰昂耸如凤。旧县址在其下。

五马山　在县南一里。五峰亭立，如马奔跃，来朝邑堂。

三台山　在县南三十里儒学宾山。三峰耸翠，形如笔架，傍有马鞍山。

印山　在城西二里

晒袍山　在县西南三里。春夏草碧为绿袍，秋冬野烧后为青袍。能占晴雨。若天时久不雨，观其山顶有云雾，而雨即至。若雨久而四野开霁，其山云气不散，则雨必不晴。邑中谣有“出门莫问天，但看晒袍山。” 殊验。每遇旱年，乡人祈雨于山，无不奇应。

二童山　在县西五里。乡举多联发。

狮子山　在县西

银殿山　一名兼山，在县东三十里，有得道人号兼山先生，深明性学。按《一统志》：“在县东二十八里，常有白云缭绕其上，远视如宫殿，其下有锺乳穴十二。”

甘岩山　：在县城，山有泉，甘美。

鹅山　在城南八里

金龙山　在县西二十里，日落时有龙绕山。笔山　在城南二十里，对峙学前。

天马山　：在城南八里，对峙学前。

马鞍山　：在城东五十里。

冬热岭　在城西五里。高峻，行者寒天汗浃。凤岩　在县北七十里，解元周嘉宾读书处。佛岩　在县六十里，宋进士田开读书处。峻岩　在县北六十里，宋进士周述读书处。金芝岩　在县东五十里。按《一统志》，“高二丈许，上有石乳，垂结如芝。”

福田岩　：在城北二十五里。中建寺。

石角岩　：在城东三里。

穿岩　在县西十五里。山石峻耸，中空玲珑，洞口阔二丈馀，高如之。水自岛坪源来，岩中流过，山石横跨水口如象，鼻如伏犀。渔舟洞中出入，棹声人语，向㗳如雷。潭水沉碧色，深莫可测。旁有石柱，高与岩齐，围数尺，若珊瑚树，击之镗然如鼓。一邑山水之奇胜，无逾于此。

甑头山岩　在县北十里。宋宝祐元年，进士周元鹗刊，有文记。高险难登，好事者间一攀蹑，见壁间诗文为岩溜蚀尽，仅存“石瘦梅枯花数点，月明风静鹤双栖” 之句。

鱼田岩　在县西三十里八角岩村。泛舟从岩口入，凡数折而见白沙，鸟语花香，非复尘世，沙平水曲，树断云连。使游者忘归，竟不知身之在岩也。

莲花石　在县西二十五里。

风石　在县北七十五里。击之生风，有灵迹。鲤鱼石　在县东，横亘江中，形似鱼。

黄牛石　在城南，似牛。

西水江　从岛坪出，流会大江。按《一统志》，南流合乐川。

南坪江　在城南二十里，源从胜峒出，会大江。平川江　在县北七十里，其源出平川，南流合乐川。

北洞源　水出银殿山，流于葛溪，入大江。在城东十五里。

岛坪源　：在城西三十五里。

势江源　在城东四十里，源从申家猺出，会大江。

苏陂源　在城西四十里，出会大江。

坪川源　在县北九十里，出会大江。

下山源　：在城东十五里，流入大江。

葛家溪　在恭城县东，西流合乐川水。

富川县

马鞍山　在县治东一里。上有“文昌阁。” 嘉靖三十四年，僧大铭募建。

凤凰山　在县南，其下有云梯岭。

朝冠山　：在凤凰山稍西。

穿山　在凤凰山东十里。其上有岩曰“仙岩。” 本府同知陈珖游此，更今名。洞门有垂石，以挺杖之，一若磬，一若鼓。又有苍藤数根，从上直下，形如石柱。其上盖覆之。石有五色，形如莲花，有乳滴下，夷坦，可坐十数人。又有深潭，潺潺然莫测其去来。又有石梁，真奇境也。周笃棐修之，今益增胜。

虎山　在县东二里许。有岩曰“龙水，门” ，仅容一人，四面峭壁，不可上下。其中则平原旷畴，居民百馀家，俨然一桃源也。

石门山　，去县二里，门容一人，四面峭壁，不可上下。

豹山　，去县三十五里，其山阴有洞焉，是日山岫无云则晴，有云则雨，农望之尝验。

隐山　去县四十里，潜德岩在焉。内有“林公石床” 四大字，元丰二年林逋识。

通山　去县五十里，有洞曰“祥云。”

屏山　在县西三里

霭石山　在县北一里

白马山　在县南二十里。相传曾有白马悬缰于此，故名。

文笔山　去县五里，两峰突耸，如双笔然。穿石山　，在县西四十里，有岩焉爽朗，道人莫公居此。

峡头山　去县二十五里，冨水经焉。东山　在县东南九十里，其上梓楩巨木多产焉，俗呼为姑婆山。其高参天，跨三广，凡冨、贺征剿馀党悉遁匿于此。又由桂岭入府江。马头山　去县十里，形如马首，故名。《郡志》旧载有歌山、泰山，盖唐析冯乘以北属江华，则此一山已入江华界，非冨川界内所有矣。白云山　在县西南一百二十里。乃丹霞福地。龙溪山　，在县北五十里。龙溪之水出焉。丹灶山　在县南一百二十里。下有灶溪。相传汉时张道陵取此水炼丹，至今丹灶犹存。宋陶弼诗：“羽客朝元地，遗坛古树中。炼成丹灶在，骑去鹤巢空。”

泰山　，在县北一百八十里，高二千馀丈，北连道州。《荆州记》：“吴孙权时，此山夜雷暴震，开为六洞，有石鼓、石坛在焉。”

歌山　在县境。昔冯乘有老人，自少不婚，善讴，闻者流涕。及病将死，邻人送之此山，老人歌以别之，馀声数月不绝。

郎山　在县东北五十里。中有穿石岩，傍有石灶，炼丹之所。又有石碁局，石上书“请寻乐处” 四大字。宋时郁棠拙林御史隐此。

宝剑山　，在县八十里。一石如剑，故名。

钟山　在县七十里镇城之中。其石扣之如钟，因名。

龙头山　在县五里。碧溪之水出焉。

独秀岩　在县三里。内有石窗，有石凳，相传以为古人曾读书于此。

桃母岩　，去县四十里。

秀峰　去县七十里，平地突起数十仞，毛氏族居于此。

长标岭　去县九十里。唐李靖次师于此，人德而立庙。今有祈祷，辄应。

碧云洞　去县里许，其中宽敞深邃，奇异万状，高处有“广阳岛” 三大字，旁有古刻云：古汴赵善政养民，罢临贺郡丞趋八桂，以乾道己丑二月十二日止，富川，拉邑宰张重起、丞李绅元、石士强、簿阮瀚，自披云亭游此洞。按《一统志》“广阳岛” 三字，远望极明，近视如擘絮状。

冨江　发源于灵亭之乡，迤逦而南，合神源之水，东经于县治，会贺水而入于海。其中多石桥头江　，在县南三里，泸溪之水出焉，东流注于冨江，以下，又合将军之水，过峡头，至钟山，会贺水而入于海。

西沟水　，发源于西屏山，经县之南，会于冨江。其口有平石，有屹立石，有员石，去少许有塔峙。

焉

碧溪　在县南五里

灶溪　在县南，张道陵取水炼丹之处。秀溪　去县七十里，发源于石姑，合永之沐水、昭之漓水，下苍梧而入海。

洋溪　在县北十里许。山巅有龙湫，天旱祈雨辄应。

𬇕源　在县北二十里，由塘背而北流，合九嶷下大江。

白槁涧　去县百馀里。源出沙平，流合漓江。龙泉　在县南郭，水自石中流出，冬夏不涸。故老相传，曾有人于此沐浴，见二老围碁，及有金银器皿，以手取之，随出随没。

犀泉　在县东五十里。本府知府袁衷有诗：“温泉　在白霞。”

黄侯井　元末灵亭乡贼起，多置药草于水。黄公率兵经过，恐中其毒，开此井以汲水，乡民赖之，故今号曰“黄侯井。”

黄城井　在分司右

西城井　在救护塘边

北城井　在万石后

东城井　在城隍庙前

贺县

瑞云山　在县西十里，高千馀丈，旧名“幽山。” 宋元祐四年，郡守邓辟见此山四时云气氤氲，故名瑞云。

甑山　在县西十里。唐李郃出剌是州，山有彩烟覆其上，旬日不散，遂易名瑞云山。宋郭祥正诗：“贺州城西丹甑山，一亭遥插紫云间。龙墀让策名犹在，寉驭凌风去不还。” 玉印山　，即浮山也。在县东南十里立江中，洪涛泛涨，而此山挺出，塞一邑水口。上有陈侯祠、迎碧亭。

海螺山　在县南十五里。山中有石如螺，故名。岭有泉清澈，四时常滴，下江滴水岩是也。橘山　，在县北二十里。上有七十二峰，以其多橘，故名。唐时此山有铜冶。

五指石山　，在县南八十里，在信都谷中，有石佛一尊。

临贺岭　在县境北六十里，为五岭之一，即今谢岭是也。按《张耳传》：“秦南有五岭之戌。” 《广州记》云：“大庾、始安、临贺、桂阳、揭阳” ，是为五岭。

《桂岭　》五岭之一，即今桂山也。

观音岩　县北二十五里。石山耸翠，乳窦天成，故名。知县何天衢立佛置田，召僧住持。岩前建厅，上司往来暂驻，中伙在此。

瀑布岩　在贺县西五里。

“白土” 陂　在贺县。其土白腻，可傅面，岭南妇女率皆用之。又名“铅粉。”

贺水　在县治。发源于冨川灵亭乡，南流至县，合临水，至封川入于南海。

温水　在贺县，凡二处，一在南乡洞，一在里松乡。其泉有二，“一稍热可洗身，一极热可𬊈脱猪鸡之毛。”

临水　在县东南。源出桂荫，南流至县东，与贺川合流而下。

龙门滩　在县东南八里。《寰宇记》云：“水深百寻，大鱼自跃，登此门化而为龙，不过者曝腮点额，故又名龙溪。”

玉山泉　在县西北。其泉清澈如镜，达于大江，四时不竭。

沸水泉　在县西二十里。泉涌如沸，灌溉之利甚溥。昔有沸水寺基，今鼎建瑞云寺，乃《八景》中“沸水飞泉” 是也。

龙井　，在贺县东一十里，岁旱祷雨辄应。“莲花井　” ，在县进北门桂花坊。水煮白米为淡红色，如莲花样。。